قبایل نن د خپلو حقونو لپاره په احتجاج اسلام اباد ته ځي
د قبایلي سیمو پارلیماني غړو د تېرې مياشتې راهسې په فاټا کې د احتجاجي لاریون دپاره کمپاېن پېل کړی او مختلفو علاقو ته هم ورغلی وو. دغه پارلیماني غړو حکومت ته ننۍ نېټه ورکړې وه.
واشنګټن ډي سي — د پاکستان قبایلي سیمې خېبرايجنسۍ نه د پارلمان غړی شاجي ګل ویلي نن (دوشنبې يا ګل ورځ) به د قبایلي سیمو خلک د خېبر ايجنسۍ نه د احتجاج په توګه اسلام اباد ته روانیږي. د قبایلي سیمو خلک په خپلو علاقو کې د فاټا اصلاحات زر تر زره عملي کول غواړي. وي او ای ډيوه سره خبرو کې نوموړي وويلي، د ټولو قبايلي سيمو نه د هر عمر ځوانان او مشران اسلام اباد ته په احتجاجي لاريون کې برخه اخلي. ښاغلي ګل ویلي ٫٫ په دغه احتجاج کې یو شمیر سیاسي ګوندونو لکه عوامي نيشنل ګوند، د خېبرپښتونخوا اعلا وزیر پروېز خټک، جماعت اسلامي، قامي وطن پارټۍ، پاکستان پيپلز پارټۍ او جمعيت علما اسلام (س) ډلې د ملاتړ باور ورکړی دی.٬٬ د قبایلي سیمو پارلیماني غړو د تېرې مياشتې راهسې په فاټا کې د احتجاجي لاریون دپاره کمپاېن پېل کړی او مختلفو علاقو ته هم ورغلی وو. نوموړي د نهم اکتوبر نېټه ورکړې وه او خبرداری يې ورکړی وو که حکومت د نهم اکتوبر پورې د فاټا اصلاحات عملي نکړه نو دوي به اسلام اباد ته د احتجاج په توګه لاریون وکړي. د جنوبي وزيرستان نه د پارلمان استازی او د سرحدي او قبايلي چارو وزيرمملکت غالب خان وزير بیا ویلي، دغه قبايلي مشران په احتجاج خلک بدګمانه کوي. هغه ویلي حکومت د فاټا اصلاحاتو پرېکړه کړې ده. خو شاجي ګل وايي غالب خان به هم دغه خبره کوي او دا يې حق جوړيږي ځکه چې هغه وزير دی او د حکومت استازيتوب کوي خو ښاغلي شاجي ګل ګیله کړی غالب وزیر لومړی قبايلي وزير دی او پکار وه ٫٫غالب خان٬٬ اول د قبايلو خبره کړي وی. شاجي ګل وويلي د فاټا په اصلاحاتو کې يواځينی خنډ مولانافضل الرحمان دی او زیاتوي د فاټا په خېبرپښتونخوا کې ورګډول د صوبې د امنيت دپاره هم ډېرمهم دي او اوس ټول په دې خبره پوهه شوي هم دي. د کال ۲۰۱۵م د نومبر په میاشت کې هم د قبايلي سیمې پارلماني استازو او سياسي ګوندونو د سيمې په خېبرپښتونخوا کې د ورګډولو دپاره احتجاجي لاريون کړی وو.